TU ซื้อหุ้น “ธรรมชาติ ซีฟู้ด” เพิ่ม 40%-เปิดแผนดันบ.ย่อย “ไทยยูเนี่ยน ฟีดมิลล์” เข้าตลาดฯ
TU เข้าซื้อ "ธรรมชาติ ซีฟู้ด" อีก 40% พร้อมเปิดแผนดันบ.ย่อย "ไทยยูเนี่ยน ฟีดมิลล์" เข้าตลาด
TU เข้าซื้อ "ธรรมชาติ ซีฟู้ด" อีก 40% พร้อมเปิดแผนดันบ.ย่อย "ไทยยูเนี่ยน ฟีดมิลล์" เข้าตลาด
5 พ.ย. 2562

บริษัท ไทยยูเนี่ยน กรุ๊ป จำกัด (มหาชน) หรือ TU แจ้งว่าบมจ.ไทยยูเนี่ยน ฟีดมิลล์ (TFM) ซึ่งเป็นบริษัทย่อยนั้น เตรียมที่จะเสนอขายหุ้นให้ประชาชนทั่วไปครั้งแรก (IPO) ภายในปี 63 โดยปัจจุบันได้ยื่น IPO Filing ต่อสำนักงานคณะกรรมการกำกับหลักทรัพย์และตลาดหลักทรัพย์ (กลต.) แล้ว
โดยบริษัทเป็นผู้ผลิตอาหารสัตว์ที่รายงานการเติบโตอย่างต่อเนื่องที่ 4.8% ตลอด 3 ปีที่ผ่านมา โดยมีความสามารถในการทำกำไรที่ดีและจำหน่ายอาหารสัตว์คุณภาพสูง มีสินค้าหลากหลาย ตั้งแต่อาหารสัตว์น้ำไปจนถึงสัตว์บก โดยมีการพัฒนานวัตกรรมอย่างต่อเนื่อง รวมถึงบริษัทได้ค้นคว้าและเปิดตัว FeedKind ที่เป็นโปรตีนทางเลือกสำหรับอาหารกุ้งด้วย
ทั้งนี้ บริษัทมีแผนเติบโตในต่างประเทศโดยลงทุนในประเทศอินโดนีเซียร่วมกับบริษัทผลิตอาหารแช่แข็งชั้นนำในประเทศอินโดนีเซีย PT MSK และผู้ผลิตอาหารกุ้งชั้นนำจากอินเดีย Avanti Feed โดยมีแผนจะเริ่มการผลิตในช่วงปลายปี 63
นอกจากนี้การประชุมคณะกรรมการ TU ในวันนี้ (5 พ.ย.) อนุมัติให้ TU เข้าลงทุนเพิ่มเติม 39.9% ในบริษัท ธรรมชาติ ซีฟู้ด รีเทล จำกัด  (TSR) จากปัจจุบันที่ถือหุ้นอยู่ราว 25% โดยบริษัทกำหนดมูลค่าซื้อหุ้นของบริษัท ธรรมชาติ ซีฟู้ด รีเทล จำกัด มูลค่า 120.75 ล้านบาท ซึ่งการลงทุนเพิ่มเติมครั้งนี้จะทำให้ TU สามารถจำหน่ายสินค้าแช่แข็งแบรนด์ Qfresh ภายใต้ธุรกิจของ TSR ,ช่วยลดเวลาในการเข้าถึงตลาดค้าปลีกด้วยแบรนด์ Qfresh และ TU สามารถเพิ่มยอดขายโดยเฉพาะแซลมอน ด้วยการจำหน่ายให้กับ TSR
สำหรับบริษัท ธรรมชาติ ซีฟู้ด รีเทล จำกัด เป็นผู้จัดหาและนำเข้าอาหารทะเลประเภทแช่แข็งและรมควันเพื่อการค้าปลีกในประเทศไทย ผ่านช่องทางเคานเตอร์อาหารทะเลในซุปเปอร์มาร์เก็ตชั้นนำ และประกอบกิจการร้านอาหารทะเล TSR ดำเนินการธุรกิจภายใต้ 158 แห่งทั่วประเทศไทย และ 8 ร้านอาหาร ร้านค้าปลีก